钦定古今图书集成/明伦汇编/氏族典/第241卷 > 张格〈弟播〉
## 钦定古今图书集成/明伦汇编/氏族典/第241卷 > 张格〈弟播〉

按《十国春秋》，前蜀张格字义师，或云其小字，世为河
间人，唐左仆射濬之次子也。少负才俊迈而尚矫谲，
有父风。乾宁三年，濬致仕，居长水县别墅。德王废立
之际，濬寓书诸蕃，图匡复，不果。梁王全忠将谋篡代，
乃令杨麟率健卒围其墅杀之，格奔成都，高祖擢为
翰林学士。武安元年，拜中书侍郎同平章事，累加右
仆射、太傅。梁使卢玭等来聘，推高祖为兄，印文有曰
“大梁入蜀之印。”格白高祖曰：“唐故事，奉使四裔，其印
文类此。今梁以兄事陛下，奈何以外域卑我？”高祖欲
杀使者，格曰：“梁有司过也，不可绝两国欢。”格由是益
见信任。居无何，太子元膺之变起，时后主封郑王，年
最幼，而顺圣太后为贤妃，有宠，阴令飞龙使唐文扆
以金百镒贻格，讽格请立郑王为皇太子。格心动，乃
夜为表示功臣王宗侃等，诈言受密旨，众皆署名，后
主遂得立。是时，文扆居中用事，格附比于外。及后主
嗣皇帝位，文扆既获罪死，王宗弼方柄用，贬格茂州
刺史，顷之，再贬维州司户。乾德六年，复以格为中书
侍郎、同平章事，在位无所短长。国亡，随唐工部尚书
任圜入洛。格弟播，小字兴师，《长水之难》作，奔于凤翔。
唐昭宗赐姓名曰“李俨”，命宣谕淮南。